ตอนแรกมีเลือดออกเหมือนประจำเดือน..แล้วพอต่อมาเลือดออกเป็นสีน้ำตาล แต่เป็นไม่เยอะ มันคืออะไรค่ะ
สวัสดีค่ะ หากเลือดที่ออกอยู่ในช่วงวันที่ที่ประจำเดือนควรจะมา และเพิ่งออกมาวันนี้เป็นวันแรก ก็จะมีปริมาณน้อยและมีสีน้ำตาลได้ โดยเกิดจากการที่เยื่อบุโพรงมดลูกเพิ่งเริ่มมีการหลุดลอกออกมาเป็นบางส่วน ทำให้ปริมาณเลือดยังคงมีไม่มาก และเมื่อเลือดมีปริมาณที่น้อย เลือดจึงไหลออกมาช้า ทำให้สัมผัสกับอากาศและความเป็นกรดในช่องคลอดนาน เลือดจึงกลายเป็นสีน้ำตาลได้ค่ะ ไม่ได้ผิดปกติอะไร ดังนั้นหาก 1-2 วันหลังจากนี้ ได้มีเลือดสีแดงออกมา และเลือดออกนาน 2-7 วัน ก็จะถือเป็นประจำเดือนที่ปกติดีค่ะแต่หากไม่ได้อยู่ในช่วงวันที่ที่ประจำเดือนควรจะมา หรือเลือดออกเพียง 1 วันแล้วหายไป หรือออกต่อเนื่องนานเกิน 10 วัน ก็จะถือว่าเป็นเลือดออกผิดปกติ โดยอาจเกิดจากสาเหตุ เช่น เป็นเลือดจากการตั้งครรภ์ มีมดลูกอักเสบ มีเนื้องอกมดลูก เยื่อบุโพรงมดลูกหนาตัวผิดปกติ มะเร็งปากมดลูก หรือเป็นผลข้างเคียงจากการใช้ยาฮอร์โมนต่างๆ เป็นต้น ดังนั้น หากมีเลือดออกในลักษณะนี้ ก็ควรไปพบแพทย์เพื่อตรวจหาสาเหตุค่ะ